"Erakonna Tallinna linnaorganisatsiooni juhatus asus 12. augustil seisukohale, mis välistas erakonna organisatsioonilise osaluse kavandatavast valimusliidust Vene Keskus. Distantseeruti rahvuslusele ülesehitatud üksikkandidaatide valimisliitudest kui  vasakpoolse maailmavaatega kokkusobimatutest üldse," jätkas Toomsalu.    "Kaaluti loobumist erakondliku nimekirjaga Tallinna linnavolikogusse kandideerimisest ning avalikku pöördumist toetada eelseisvatel valimiste Keskerakonna nimekirja. Rõhutati, et tänane keskerakondlik linnavõim on olnud linnakodaniku keskne, ajanud sotsiaalselt vastutustundlikku ja ehki mitte vasakpoolset, siis rõhutatult vasaktsentristlikku poliitikat. Linnaorganisatsiooni seisukohad edastati partei üleriigiliselele keskjuhatusele  ja selle kaasesimeestele," lisas ta.    Erakonna keskjuhatus oma 24. augusti istungil soovitas piirkonnaorganisatsioonidele kaaluda poliitilise taktikana Eestimaa Ühendatud Vasakpartei nime all esinemist ja välistas osaluse vene rahvuslusel põhinevates üksikkandidaatide valimisliitudes. Partei kaasesimehe Sergei Jürgensi avaldus sellest, et Eestimaa Ühendatud Vasakpartei on järjekordse nn. vene nimekirja algataja, tuli Tallinna linnaorganisatsioonile üllatusena, väidab linnaorganisatsioon.    Lähtuvalt eelpooltoodust EÜVP Tallinna linnaorganisatsioon:    1. teatab, et erakond ega selle Tallinna linnaorganisatsioon ei ole tegev üksikkandidaatide valimisliidu Vene Vasakliit - Meie Linn asutamisel - tegemist on partei kaasesimehe Sergei Jürgensi eraasjaga.    2. organisatsioon, distantseerudes üldistes huvides parteipoliitilistest ambitsioonidest, kutsub oma toetajaid ja liikmeid käesolevatel valimistel toetama Keskerakonda.    3. olukorras, kus partei juhtkond  on partei siseelu reegleid eirates jõhkralt jalge alla tallanud Tallinna linnaorganisatsiooni põhikirjalist pädevust, teinud võimatuks selle põhikirjalise toimimise, kaalub organisatsiooni juhatus oma volitused maha panna.